Charlotte (Carolina del Nord)

Charlotte (pronunciation: ˈʃɑrlət) es le plus grande citate in le stato Carolina del Nord del Statos Unite de America. Capital del contato de Mecklenburg, Charlotte es le citate le plus grande inter Philadelphia e Jacksonville. Le population del citate es 695 995 habitantes (2008), un crescimento de 46% post 1990. Un habitante de Charlotte se appella un Charlotteano. Supernominate le citate regina, Charlotte (e le contato que lo contine) se nominava in honor del Regina Charlotte de Mecklenburg, qui habeva devenite regina consorte del Rege George III le anno ante le fundation del citate. Un secunde supernomine se deriva de plus tarde in le 18ve seculo. Durante le Guerra revolutionari american, le commandante britannic, le General Cornwallis occupava le citate sed esseva tosto expellite per residentes hostil. Cornwallis scribeva postea que Charlotte sia un "vespiario de rebellion", dante al citate un altere supernomine: Le vespiario. De isto se derivava tamben le nomine del ex-equipa de basketball del citate, le Charlotte Hornets (Vespas de Charlotte). In 2008, le area metropolitan de Charlotte habeva un population estimate de 1 675 495. Le area metropolitan de Charlotte face parte de un region de mercato de labor plus grande, o area statistical combinate de dece-tres contatos que ha un population estimate (in 2008) de 2 491 650. In 2008, Charlotte esseva eligite como le "Melior location a habitar in America" per relocate-america.com in su classification annual, a base de factores como opportunitates de empleo, frequentia de crimine, e expensas de habitation. Notas